Man verlam ná ongeluk tydens verjaardagvieringRudi Kunz ‘n paar ure voor die ongeluk gebeur het. Foto: Verskaf ŉ Man van Hoedspruit in Limpopo se lewe het Saterdag handomkeer verander toe hy deur ŉ duikongeluk verlam gelaat is. Rudi Kunz was saam met ŉ groep vriende by Klaseriedam om sy 30ste verjaardag te vier toe die ongeluk gebeur het. Hy het op 22 Maart verjaar. Melissa Swan, een van Kunz se vriende, vertel sy was in die water toe Rudi van die oewer af in die dam ingeduik het. “Hy het nie dadelik opgekom nie en ons het gedink hy maak seker ŉ grap en gaan uitspring en ons probeer skrikmaak. Die volgende oomblik het hy bo-op die water gedryf en sy kop geskud. Sy broer het dadelik ingeduik om hom uit die water te haal,” het Swan gesê. Sy het gesê Kunz kon gelukkig sy asem onder die water ophou en het sodoende nie water gesluk nie. “Ons het hom op die gras neergesit en hy het vir ons gesê hy kan niks voel nie. Ons almal was maar paniekerig en iemand het die ambulans gebel terwyl ons ander by hom gesit het en sy bene en arms gevryf het om die bloedsomloop aan die gang te kry. Hy het vrae gevra soos ‘Is ek nog in die water?’ en ‘Vat julle aan my?’. Hy kon niks aan sy lyf voel nie.” Kunz is per ambulans na ŉ hospitaal in Nelspruit geneem waar ŉ skandering getoon het dat van sy boonste rugwerwels geskuif en sy ruggraat vasgeknyp het. Kunz is ook op pad na die hospitaal op ŉ ventilator geplaas, aangesien hy gesukkel het om self asem te haal. Sondag is hy per helikopter na die Netcare Garden City-hospitaal in Johannesburg oorgeplaas. Rudi Kunz. Foto: Facebook Hanlie Botha, Kunz se tannie, het aan Maroela Media gesê die dokters in Johannesburg het besluit om op Kunz te opereer om sy rugwerwels weer in plek te kry, maar het gesê dat daar ŉ baie skraal kans is dat hy ooit heeltemal van die besering sal herstel. “Hulle sou hom vanoggend vroeg geopereer het, maar daar was administratiewe probleme met die mediese fonds wat eers uitgestryk moes word. Ek is nie seker wanneer hy geopereer sal word nie, moontlik later vandag,” het Botha gesê. Sy het gesê Kunz se hele familie, maar veral sy ouers, vat die nuus oor sy besering baie swaar. “Sy ouers en een van sy boeties is daar by hom in Johannesburg. Sy ander broer sal later die week ook by hulle aansluit. Dit is so ’n ongelooflike emosionele tyd, dit voel heeltemal onwerklik. Amper asof ŉ mens nie in jou eie liggaam is nie. Ons almal is in skok.” Botha sê die familie klou nou aan hul geloof vas om hulle deur die moeilike tyd te help. Vriende en familielede van Kunz sal Woensdagaand 18:00 in Hoedspruit bymekaar kom om ŉ uur lank vir hom te bid. Talle ander gebedsgroepe van selfs so ver as die VSA is ook vir hom begin. “Ons hoop dat daar mense van reg oor die land sal saamkom om vir Rudi te bid,” het Botha gesê. “Daar is bitter min mense wat van sy tipe besering herstel, maar ons glo hy gaan een van daardie mense wees. Ons glo dit, want daar is krag in gebed. Elke gebed wat vir Rudi opgaan, word gehoor. Dit is nou in die Here se hande.”